Διοίκηση ανθρωπίνων πόρων
Authors: Γλαβέλη Νίκη 
Published: August 2021

Με βάση τις διαπιστώσεις και τα ερευνητικά κενά που εντοπίστηκαν κατά την επισκόπηση της σχετικής βιβλιογραφίας, στην παρούσα διατριβή, διαμορφώνεται, προτείνεται και ελέγχεται ένα θεωρητικό πλαίσιο για τη σύνδεση χαρακτηριστικών ενός υποστηρικτικού προς την οικογένεια εργασιακού περιβάλλοντος με τη σύγκρουση εργασιακής-οικογενειακής ζωής και τις στάσεις των εργαζομένων. Το προτεινόμενο στη διατριβή θεωρητικό υπόδειγμα το οποίο βασίζεται στη ανθρωποκεντρική προσέγγιση στη διοίκηση των ανθρώπων, στη θεωρία της κοινωνικής ανταλλαγής και στο ψυχολογικό συμβόλαιο, υποστηρίζεται η αναγκαιότητα της διαμόρφωσης ενός υποστηρικτικού προς την οικογένεια εργασιακού περιβάλλοντος με τα εξής χαρακτηριστικά: φιλική-υποστηρικτική προς την οικογένεια κουλτούρα, φιλικό-υποστηρικτικό προς την οικογένεια μάνατζμεντ και χαμηλό βαθμό ισχύος του μοντέλου του ιδανικού εργαζόμενου. Υποθέτεται ότι διαμόρφωση ενός τέτοιου περιβάλλοντος συμβάλλει άμεσα στη μείωση των δύο κατευθύνσεων της σύγκρουσης εργασιακής-οικογενειακής ζωής και σε αύξηση του επιπέδου ικανοποίησης από την εργασία και την οικογένεια. Η διαμόρφωση αυτών των θετικών στάσεων είναι επίσης αποτέλεσμα και της έμμεσης επίδρασης των χαρακτηριστικών ενός φιλικού - υποστηρικτικού προς την οικογένεια εργασιακού περιβάλλοντος, μέσω της μείωσης που επέρχεται στο επίπεδο της σύγκρουσης εργασιακής - οικογενειακής ζωής. Τέλος, η ικανοποίηση από την εργασία και τη ζωής επηρεάζουν και το επίπεδο ικανοποίησης από την εξισορρόπηση εργασιακής -οικογενειακή ζωής. Για την εμπειρική διερεύνηση και τον έλεγχο του προτεινόμενου Θεωρητικού Υποδείγματος χρησιμοποιήθηκε η μέθοδος της επισκόπησης με τη χρήση δομημένου ερωτηματολογίου. Η συγκέντρωση των 612 ερωτηματολογίων πραγματοποιήθηκε με την τεχνική της «χιονόμπαλας». Δόθηκε έμφαση στη διασφάλιση της αξιοπιστίας και εγκυρότητα της έρευνας και των αποτελεσμάτων της. Η χρήση της μεθόδου ανάλυση δομικών εξισώσεων επέτρεψε τον έλεγχο της προσαρμογής του μετρικού μοντέλου και των μοντέλων δομικών εξισώσεων. Ελέγχθηκαν 2 μοντέλα δομικών εξισώσεων: στο πρώτο μελετάται η επίδραση της σύγκρουση της εργασιακής με την οικογενειακή ζωή στην σύγκρουση της οικογενειακής με την εργασιακή ζωή, ενώ στο δεύτερο η αντίστροφη επίδραση.Ο έλεγχος προσαρμογής των 2 μοντέλων κατέδειξε ότι έχουν πολύ καλή προσαρμογή στα δεδομένα. Συγκεκριμένα, τεκμηριώνεται ότι το φιλικό-υποστηρικτικό μάνατζμεντ και η χαμηλή ισχύς του ιδανικού εργαζόμενου βοηθούν τους εργαζόμενους να περιορίσουν τη σύγκρουση της οικογενειακής με την εργασιακή ζωή, ενώ η φιλική-υποστηρικτική προς την οικογένεια κουλτούρα φαίνεται να μειώνει τη σύγκρουση της εργασιακής με την οικογενειακή ζωή. Ενδιαφέρον εύρημα αποτελεί η άμεση θετική επίδραση των χαρακτηριστικών ενός φιλικού - υποστηρικτικού προς την οικογένεια εργασιακού περιβάλλοντος στις υπο-μελέτη στάσεις των εργαζομένων. Παράδοξο μπορεί να θεωρηθεί το ερευνητικό αποτέλεσμα σύμφωνα με το οποίο όσο πιο ισχυρό είναι το μοντέλο του ιδανικού, τόσο μεγαλύτερη εμφανίζεται η ικανοποίηση από την εργασία και μικρότερη η σύγκρουση της οικογενειακής με την εργασιακή ζωή. Πρόκειται για ένα σημαντικό εύρημα το οποίο, εάν και μπορεί να ερμηνευτεί με βάση την Ελληνική πραγματικότητα, απαιτεί περαιτέρω έρευνα στο μέλλον. Τα ερευνητικά αποτελέσματα της διατριβής μπορούν να αξιοποιηθούν από τα στελέχη της διοίκησης ανθρωπίνων πόρων προκειμένου να διαμορφώσουν ένα εργασιακό περιβάλλον που θα επιτρέψει στους εργαζόμενους να συμφιλιώσουν πιο αποτελεσματικά την εργασιακή με την οικογενειακή τους ζωή. Με τον τρόπο αυτό τόσο το άτομο, όσο και η επιχείρηση αλλά και το κοινωνικό σύνολο κατ’ επέκταση θα αποκομίσουν οφέλη (win-win approach).